Βρυξέλλες, 3.8.2005

COM(2005) 359 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Δεύτερη έκθεση παρακολούθησης της αναδιάρθρωσης της χαλυβουργίας στην Τσεχική Δημοκρατία και στην Πολωνία {SEC(2005) 1039}

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Δεύτερη έκθεση παρακολούθησης της αναδιάρθρωσης της χαλυβουργίας στην Τσεχική Δημοκρατία και στην Πολωνία

1. ΕΙΣΑΓΩΓΗ

Η περάτωση της αναδιάρθρωσης της χαλυβουργίας στα νέα κράτη μέλη και η πλήρης ενσωμάτωση των επιχειρήσεων του τομέα στην εσωτερική αγορά παραμένει πολύ σημαντική πρόκληση. Πολλές εταιρείες και των δύο χωρών δεν μπόρεσαν να επιτύχουν τη βιωσιμότητά τους πριν από την προσχώρηση την 1η Μαΐου 2004 και οι αντίστοιχες κυβερνήσεις χορήγησαν χρηματοοικονομική υποστήριξη με βάση το γεγονός ότι οι δικαιούχοι θα μπορούσαν μακροπρόθεσμα να καταστούν βιώσιμοι. Για το λόγο αυτό, ύστερα από διαπραγματεύσεις της Ευρωπαϊκής Ένωσης με την Τσεχία και την Πολωνία, ορίστηκαν μεταβατικές περίοδοι για να επιτραπεί η χορήγηση κρατικών ενισχύσεων σε συγκεκριμένες επιχειρήσεις. Η εξαίρεση αυτή από τους κανόνες για τις κρατικές ενισχύσεις εξαρτάται από την εκπλήρωση ορισμένων υποχρεώσεων, τόσο από τις αντίστοιχες κυβερνήσεις όσο και από τις επιμέρους επιχειρήσεις· οι υποχρεώσεις αυτές καθορίζονται στα πρωτόκολλα που ενσωματώθηκαν στη συνθήκη προσχώρησης. Το πρωτόκολλο αριθ. 2[1] αναφέρεται στην αναδιάρθρωση της τσεχικής βιομηχανίας χάλυβα και το πρωτόκόλλο αριθ. 8[2] στην αναδιάρθρωση της πολωνικής βιομηχανίας χάλυβα.

Τα πρωτόκολλα περιέχουν επίσης λεπτομερείς διατάξεις για την παρακολούθηση και την υποβολή εκθέσεων σχετικά με τις υποχρεώσεις αυτές και ορίζουν, μεταξύ άλλων, ότι η Επιτροπή υποβάλλει έκθεση στο Συμβούλιο.

Στις 7 Ιουλίου 2004, η Επιτροπή ενέκρινε την πρώτη έκθεση παρακολούθησης της αναδιάρθρωσης της χαλυβουργίας στην Τσεχική Δημοκρατία και στην Πολωνία το έτος 2003[3]. Στην εν λόγω έκθεση η Επιτροπή διαπίστωσε καθυστερήσεις στη διαδικασία αναδιάρθρωσης, ιδίως σε σχέση με τις επενδύσεις. Συνέστησε στις δύο χώρες να επωφεληθούν από τις θετικές συνθήκες της αγοράς και να επιταχύνουν τη διαδικασία αναδιάρθρωσης κατά τα επόμενα έτη, έτσι ώστε οι ενδιαφερόμενες επιχειρήσεις να μπορέσουν να επιτύχουν τη βιωσιμότητά τους έως το τέλος της περιόδου αναδιάρθρωσης.

Στη δεύτερη έκθεση προόδου, η οποία βασίζεται σε εθνικές εκθέσεις παρακολούθησης που κοινοποιήθηκαν από τις αρχές των κρατών μελών καθώς και σε αξιολόγηση από ανεξάρτητους εμπειρογνώμονες και σε συζητήσεις με τους ενδιαφερόμενους κύκλους, υπογραμμίζεται το γεγονός ότι οι επιχειρήσεις χάλυβα λειτουργούν σε μια εξαιρετικά καλή αγορά που παρουσιάζει ανεπανάληπτα επίπεδα ζήτησης και τιμών χάλυβα εδώ και πολλά χρόνια. Αυτό βοήθησε τις επιχειρήσεις να βελτιώσουν σημαντικά τις πωλήσεις τους και τα επιχειρησιακά τους αποτελέσματα και θα έπρεπε να είχε διευκολύνει την εφαρμογή των προγραμμάτων αναδιάρθρωσης.

Από την αξιολόγηση των αποτελεσμάτων, ωστόσο, προέκυψε ότι ορισμένες επιχειρήσεις εξακολουθούν να έχουν χαμηλές επιδόσεις και ενδέχεται να μην καταστούν βιώσιμες έως το τέλος της περιόδου αναδιάρθρωσης στις 31 Δεκεμβρίου 2006. Επειδή έχουν απομείνει μόνον 18 μήνες έως την ημερομηνία στόχος, η Επιτροπή καλεί τις δικαιούχες επιχειρήσεις και τις αρχές να εξετάσουν με προσοχή τις συστάσεις της.

Η Επιτροπή τονίζει ότι, εάν οι επιχειρήσεις δεν αποκαταστήσουν τη βιωσιμότητά τους έως το τέλος της περιόδου αναδιάρθρωσης, θα υποβάλει σε ανάλυση τις αιτίες για την επικρατούσα κατάσταση. Εάν η αποτυχία στην αποκατάσταση της βιωσιμότητας οφείλεται στο γεγονός ότι τα μέτρα αναδιάρθρωσης που προβλέπονται στο εθνικό πρόγραμμα αναδιάρθρωσης και στα επιμέρους εταιρικά προγράμματα δεν έχουν πραγματοποιηθεί όπως σχεδιάστηκε, είναι πιθανό να ληφθούν μέτρα για την ανάκτηση της ενίσχυσης που έχει χορηγηθεί.

Στην παρούσα έκθεση περιγράφεται η πρόοδος που επιτεύχθηκε στη διάρκεια του έτους 2004 και περιέχονται τα ακόλουθα στοιχεία:

- περιγραφή της παγκόσμιας αγοράς χάλυβα στο πλαίσιο της οποίας πραγματοποιείται η διαδικασία της αναδιάρθρωσης·

- έκθεση ειδικά για κάθε χώρα σχετικά με τα κύρια αποτελέσματα παρακολούθησης που θα αναφέρεται στις κρατικές ενισχύσεις και στα βασικά στοιχεία συγκριτικής αξιολόγησης όπως ορίζεται στα παραρτήματα των πρωτοκόλλων (μείωση της παραγωγικής ικανότητας, επενδύσεις, παραγωγικότητα, κόστος και βιωσιμότητα·

- συμπεράσματα και συστάσεις σχετικά με τα μέτρα που πρέπει να ληφθούν και την αναγκαία συνέχεια που πρέπει να δοθεί στις δικαιούχους επιχειρήσεις έτσι ώστε να επιτύχουν τη βιωσιμότητά τους έως το τέλος της περιόδου αναδιάρθρωσης.

Οι εκθέσεις προόδου προς το Συμβούλιο εκπονούνται ετησίως. Η τελευταία έκθεση, η οποία θα καλύπτει την πρόοδο που θα επιτελεστεί κατά το 2006, θα υποβληθεί το 2007. Η εν λόγω τελευταία έκθεση θα περιέχει επίσης τη συνολική αξιολόγηση των αποτελεσμάτων που θα έχουν σημειωθεί σε όλη τη διάρκεια της διαδικασίας αναδιάρθρωσης (2003-2006).

2. ΕΞΕΛΙΞΕΙΣ ΣΤΗΝ ΠΑΓΚΟΣΜΙΑ ΑΓΟΡΑ ΧΑΛΥΒΑ [4]

Η διαδικασία αναδιάρθρωσης επηρεάζεται από μια σειρά παράγοντες στους οποίους συμπεριλαμβάνονται και τα μέτρα που έλαβαν οι επιχειρήσεις και οι δημόσιες αρχές, οι γενικές οικονομικές εξελίξεις και η κατάσταση στην αγορά. Συνεπώς η καλή κατανόηση αυτών των στοιχείων είναι αναγκαία για την εκτίμηση των επιδόσεων των επιχειρήσεων χάλυβα στην Τσεχική Δημοκρατία και στην Πολωνία. Οι βασικές υποθέσεις σχετικά με τις εξελίξεις της παγκόσμιας αγοράς χάλυβα συνοψίζονται παρακάτω.

Το 2004 το πλαίσιο της παγκόσμιας αγοράς στο οποίο λειτουργούσαν οι επιχειρήσεις ήταν εξαιρετικά ευνοϊκό. Το δεύτερο ήμισυ του έτους 2003 άρχισε η ανάκαμψη της παγκόσμιας οικονομίας, η οποία παρουσίασε ισχυρή οικονομική ανάπτυξη το 2004, ιδιαίτερα στην Ασία και Βόρεια Αμερική, με ένα ετήσιο ποσοστό μεγέθυνσης ύψους 5,5% σε ετήσια βάση σε σύγκριση με το ετήσιο ποσοστό μεγέθυνσης των 2,8% το 2003.

Αυτό είχε πολύ θετικό αντίκτυπο στη ζήτηση και στο εμπόριο χάλυβα, ύστερα από διετή κύκλο ύφεσης. Οι επιδόσεις της οικονομίας, με την ώθηση της έντονης μεγέθυνσης της κινέζικης αγοράς, παρουσίασαν μια απρόσμενη επιτάχυνση ανεβάζοντας την παγκόσμια κατανάλωση χάλυβα στο νέο ρεκόρ των 967 εκατομμυρίων τόνων κατεργασμένων προϊόντων το 2004, μια αύξηση κατά 9 % σε σύγκριση με το 2003. Αυτή η ανοδική τάση αναμένεται να συνεχιστεί και εντός του 2005 μολονότι με πολύ βραδύτερο ρυθμό με την πρόγνωση μιας αύξησης στα 3,8% περίπου.

Στην Ευρωπαϊκή Ένωση, η οικονομία σημείωσε ανάκαμψη με βραδύτερο ρυθμό επιτυγχάνοντας το 2004 ένα ποσοστό ΑΕγχΠ ύψους 2,4 % σε σύγκριση με ένα ποσοστό 0,9% το 2003. Ταυτόχρονα, η ζήτηση επεξεργασμένων προϊόντων χάλυβα στην ΕΕ, παρουσίασε σημαντική αύξηση το 2004 με ποσοστό 7 % σε σύγκριση με το 1,5 % το 2003. Οι επιχειρήσεις χάλυβα τόσο της Τσεχίας όσο και της Πολωνίας επωφελήθηκαν πλήρως από τη μεγέθυνση των κύριων αγορών τους εξαγωγών. Επίσης αυξήθηκαν οι πωλήσεις τους στις ακόμη πιο έντονα αναπτυσσόμενες εγχώριες αγορές. Από επίκαιρες προβλέψεις, ωστόσο, προκύπτει μια πολύ χαμηλότερη αύξηση της ζήτησης για το 2005 ως συνέπεια του αναμενόμενου χαμηλότερου ποσοστού οικονομικής ανάπτυξης της ευρωπαϊκής οικονομίας κατά 2% περίπου.

Οι τιμές χάλυβα εκτοξεύτηκαν στα ύψη το 2004 παρουσιάζοντας μια αύξηση σε παγκόσμιο επίπεδο περίπου 60 % όσον αφορά τα ελάσματα και τα επιμήκη προϊόντα χάλυβα. Στην Ευρωπαϊκή Ένωση οι τιμές αυξήθηκαν με βραδύτερο ρυθμό κατά 30 % περίπου ως συνέπεια του ισχυρού ευρώ. Την ίδια περίοδο η αύξηση των εσόδων των παραγωγών χάλυβα εξουδετερώθηκε εν μέρει από τη σημαντική αύξηση του κόστους των πρώτων υλών, των μεταφορών και της ενέργειας. Για το 2005 προβλέπεται σταθεροποίηση των τιμών.

3. ΑΠΟΤΕΛΕΣΜΑΤΑ ΤΩΝ ΠΡΟΓΡΑΜΜΑΤΩΝ ΠΑΡΑΚΟΛΟΥΘΗΣΗΣ ΓΙΑ ΤΗΝ ΤΣΕΧΙΚΗ ΔΗΜΟΚΡΑΤΙΑ ΚΑΙ ΤΗΝ ΠΟΛΩΝΙΑ

3.1. Τσεχική Δημοκρατία

Παρ’όλες τις θετικές εξελίξεις της αγοράς, οι οποίες επιτρέπουν σε όλους τους παραγωγούς χάλυβα να βελτιώσουν σημαντικά τις χρηματοοικονομικές τους επιδόσεις, δεν είναι όλες οι τσεχικές επιχειρήσεις χαλυβουργίας σε θέση να επιτύχουν διαρκή βιωσιμότητα. Αυτό οφείλεται κυρίως στην καθυστέρηση της διαδικασίας ιδιωτικοποίησης, η οποία αναμένεται, ωστόσο, να ολοκληρωθεί κατά τα μέσα του 2005.

Η Επιτροπή βασιζόμενη στις διαθέσιμες πληροφορίες που απέκτησε από διάφορες πηγές, καταλήγει στο συμπέρασμα ότι η Τσεχική Δημοκρατία πληροί, όσον αφορά τις επιχειρήσεις που αναφέρονται στο παράρτημα 1 του πρωτοκόλλου 2, τις δεσμεύσεις της σχετικά με τις χορηγηθείσες κρατικές ενισχύσεις. Όπως αναφέρεται στην πρώτη έκθεση παρακολούθησης της Επιτροπής, το συνολικό ποσό που χορηγήθηκε είναι χαμηλότερο από το ανώτατο όριο. Σύμφωνα με το Πρωτόκολλο, δεν θα μπορούσε να χορηγηθεί άλλη ενίσχυση αναδιάρθρωσης στον χαλυβουργικό τομέα της Τσεχίας μετά τις 31 Δεκεμβρίου 2003.

Στο Πρωτόκολλο απαιτείται η οριστική παύση λειτουργίας των μονάδων θερμής έλασης αριθ.° 1 & αριθ.° 2 στο Valcovny Plechu Fridek-Mystek έως τις 31 Δεκεμβρίου 2005. Ωστόσο, η Επιτροπή σύμφωνα με τον αριθ. 12 του πρωτοκόλλου 2 αποδέχθηκε μια αλλαγή του προγράμματος αναδιάρθρωσης, με την οποία το οριστικό κλείσιμο αναβλήθηκε για έξι μήνες έως τις 30 Ιουνίου 2006 (η παραγωγή θα σταματήσει στις 31 Δεκεμβρίου 2005). Η Επιτροπή αποδέχτηκε την αλλαγή με την προϋπόθεση να υποβληθεί δεόντως αιτιολόγηση[5] Για το 2004 δεν προγραμματίστηκε άλλη μείωση της παραγωγικής ικανότητας και οι τσεχικές αρχές επιβεβαίωσαν τη δέσμευση των επιχειρήσεων για την υλοποίηση των αλλαγών στην παραγωγική ικανότητα που προγραμματίστηκαν έως τη λήξη της περιόδου αναδιάρθρωσης.

Με την ανεξάρτητη αξιολόγηση της προόδου που επιτεύχθηκε στη διάρκεια της αναδιάρθρωσης του χαλυβουργικού τομέα της Τσεχίας επιβεβαιώθηκαν σε μεγάλο βαθμό οι ανησυχίες για δύο δικαιούχες επιχειρήσεις που αναφέρονται στο παράρτημα 1 του πρωτοκόλλου 2 όσον αφορά τα επενδυτικά τους προγράμματα, τα οποία είναι εκτός χρονοδιαγράμματος. Αμφότερες οι επιχειρήσεις δεν μπορούσαν μέχρι τώρα να ασφαλίσουν δάνεια για την υλοποίηση επενδύσεων, ειδικότερα για τη βελτίωση της ποιότητας. Συνεπώς, οι επιχειρήσεις δεν είναι σε θέση να επωφεληθούν πλήρως από τις εξαιρετικές συνθήκες της εγχώριας και της παγκόσμιας αγοράς. Άλλες ευκαιρίες βελτίωσης του κέρδους, όπως η μείωση του κόστους και η αύξηση των πωλήσεων στην εγχώρια αγορά, αντισταθμίζουν μόνον εν μέρει την απώλεια εισοδήματος και στις δύο περιπτώσεις τα επιχειρησιακά περιθώρια παραμένουν κάτω από το κατώτερο όριο. Αυτό σημαίνει ότι κάτω από κανονικές συνθήκες της αγοράς, αμφότερες οι εταιρείες δεν θα περνούσαν επιτυχώς τη δοκιμή βιωσιμότητας της Επιτροπής στο τέλος της περιόδου αναδιάρθρωσης.

Η παραπάνω ανάλυση αναμένεται ωστόσο να επηρεαστεί ευνοϊκά κατά τους επόμενους μήνες από την αναγγελθείσα περάτωση της διαδικασίας ιδιωτικοποίησης του χαλυβουργικού τομέα της Τσεχίας. Μέχρι τώρα η Επιτροπή καταλήγει στο συμπέρασμα από προηγούμενες εμπειρίες ότι η πλήρης κατοχή μιας επιχείρησης από στρατηγικό επενδυτή έχει σημαντικό αντίκτυπο στα επιχειρησιακά αποτελέσματά της, ως συνέπεια του συνδυασμού βασικών καθοριστικών παραγόντων όπως είναι οι βελτιωμένες δομές διαχείρισης και οι συνέπειες της μείωσης του κόστους, η βελτίωση της απόδοσης παραγωγής και ο επαναπροσανατολισμός του μάρκετινγκ καθώς και οι καλύτερες δυνατότητες ασφάλισης των δανείων για επενδύσεις.

Οι επόμενοι μήνες θα έχουν συνεπώς καθοριστική σημασία για την επίτευξη διαρκούς βιωσιμότητας του χαλυβουργικού τομέα της Τσεχίας. Για τη διευκόλυνση των αναμενόμενων εξελίξεων είναι πολύ σημαντικό, οι αρχές της Τσεχίας να ολοκληρώσουν επιτυχώς τη διαδικασία ιδιωτικοποίησης όσο το δυνατό νωρίτερα. Παράλληλα, όλες οι επιχειρήσεις πρέπει να συνεχίσουν τις προσπάθειές τους αναδιάρθρωσης, ειδικότερα αυτές που αποσκοπούν στη μείωση του κόστους και στην παραγωγή προϊόντων υψηλότερης ποιότητας.

3.2. Πολωνία

Σύμφωνα με τις πληροφορίες που έχει στη διάθεσή της η Επιτροπή, η Πολωνία, όσον αφορά τις εταιρίες που αναγράφονται στο παράρτημα 1 του πρωτοκόλλου 8, τηρεί τις δεσμεύσεις της που περιγράφονται στο πρωτόκολλο σχετικά με τις κρατικές ενισχύσεις που χορηγούνται, ενισχύσεις οι οποίες είναι κάτω από το ανώτατο επιτρεπόμενο όριο. Την περίοδο 1997-2003 η Πολωνία χορήγησε ενισχύσεις συνολικού ύψους 2.750 εκατ. PLN (ή 590 εκατομμυρίων €[6]), που αντιπροσωπεύουν περίπου το 80% του ανώτατου ορίου του πρωτοκόλλου. Οι δικαιούχες εταιρείες στις οποίες μπορεί να χορηγηθεί κρατική ενίσχυση, σύμφωνα με το πρωτόκολλο, είναι: PHS, Huta Andrzej, Huta Bankowa, Huta Batory, Huta Buczek, Huta Lucchini-Warszawa, Huta Labedy και Huta Pokόj. Σύμφωνα με το πρωτόκολλο, δεν θα μπορούσε να χορηγηθεί άλλη κρατική ενίσχυση αναδιάρθρωσης στον χαλυβουργικό τομέα της Πολωνίας μετά τις 31 Δεκεμβρίου 2003. Σύμφωνα με πληροφορίες που διαθέτει η Επιτροπή, αυτή η προϋπόθεση έχει εκπληρωθεί μέχρι σήμερα. Ωστόσο, όσον αφορά τη λειτουργία της επιχείρησης Huta Buczek Poland διερευνώνται προς στιγμή ορισμένες υπολειπόμενες ασυνέπειες.

Σύμφωνα με τα διαθέσιμα στοιχεία, τηρήθηκαν επίσης οι δεσμεύσεις σχετικά με τη μείωση της παραγωγικής ικανότητας το 2004. Από τις πληροφορίες που διαθέτει η Επιτροπή φαίνεται ότι η υλική ρευστοποίηση της μονάδας ταινιών ψυχρής έλασης της επιχείρησης Huta Lucchini-Warszawa (30. 000 τόνοι) πραγματοποιήθηκε, όπως είχε προγραμματιστεί, το Δεκέμβριο του 2004. Η Huta Bankowa σταμάτησε την παραγωγή της μονάδας της έλασης μεσαίων μορφοχαλύβων (60.000 τόνοι) το Δεκέμβριο 2004.

Η Ευρωπαϊκή Επιτροπή παρατηρεί επίσης ότι οι ευνοϊκές συνθήκες της αγοράς είχαν ως αποτέλεσμα τη σημαντική αύξηση των πωλήσεων, τη βελτίωση των επιχειρησιακών αποτελεσμάτων και υψηλά επίπεδα κέρδους στις περισσότερες επιχειρήσεις. Αυτό έχει θετική επίδραση στην προοπτική βιωσιμότητας των επιχειρήσεων αλλά σε ορισμένες περιπτώσεις φαίνεται ότι αυτό δεν επαρκεί για να επιτύχουν βιωσιμότητα έως το τέλος του 2006.

Στο δεύτερο έτος παρακολούθησης της αναδιάρθρωσης της χαλυβουργίας της Πολωνίας εξακολουθούν να παρουσιάζονται καθυστερήσεις, μερικές φορές σημαντικές, ειδικά σε σχέση με τις επενδύσεις, γεγονός που στην περίπτωση ορισμένων επιχειρήσεων θα μπορούσε να επηρεάσει τη μελλοντική τους βιωσιμότητα, εάν σημειωθεί σημαντική επιβράδυνση της αγοράς. Σε άλλες περιπτώσεις, η χρηματοοικονομική κατάσταση των επιχειρήσεων προκαλεί ανησυχίες παρ’όλη την εξαιρετικά ευνοϊκή κατάσταση της αγοράς.

Η Επιτροπή συμπεραίνει ότι η βελτίωση των επιχειρησιακών αποτελεσμάτων των επιχειρήσεων αποτελεί θετικό παράγοντα αλλά αυτό οφείλεται κυρίως στην εξαιρετικά ευνοϊκή αγορά, γεγονός που αναμένεται να σταθεροποιηθεί κατά το τρέχον έτος. Η ιδιωτικοποίηση του κυριότερου παραγωγού χάλυβα στην Πολωνία, η οποία ολοκληρώθηκε το Μάρτιο του 2004 συμβάλλει στη βελτίωση των επιδόσεων της εταιρείας.Ωστόσο, χρειάζεται να καταβληθούν περαιτέρω προσπάθειες.

Συνεπώς, η Επιτροπή συνιστά σε όλες τις επιχειρήσεις να εντείνουν τις προσπάθειές τους αναδιάρθρωσης στα δύο έτη που υπολείπονται, εκμεταλλευόμενες τον αυξανόμενο κύκλο εργασιών και τη διαθεσιμότητα ρευστού, ιδίως σε σχέση με τις επενδύσεις, τη μείωση της απασχόλησης και τη μείωση του κόστους για να μπορέσουν να αντιμετωπίσουν την ενδεχόμενη επιβράδυνση και να επιτύχουν τη βιωσιμότητά τους έως το τέλος του 2006 όπως σχεδιάστηκε.

4. ΣΥΝΕΧΕΙΑ ΤΗΣ ΔΙΑΔΙΚΑΣΙΑΣ

Με βάση τα ευρήματα της παρακολούθησης της διαδικασίας αναδιάρθρωσης του χαλυβουργικού τομέα στην Τσεχική Δημοκρατία και στην Πολωνία το 2004, η Επιτροπή διαπιστώνει βελτιωμένα επιχειρησιακά αποτελέσματα στις περισσότερες επιχειρήσεις. Αυτό οφείλεται κυρίως στη σημαντικά βελτιωμένη τόσο εγχώρια όσο και παγκόσμια αγορά. Ταυτόχρονα υπογραμμίζει ότι κατά την παρακολούθηση διαπιστώθηκαν σε ορισμένες περιπτώσεις σημαντικές καθυστερήσεις στην εκπλήρωση των υποχρεώσεων και απαιτήσεων αναδιάρθρωσης όπως διευκρινίζονται στα αντίστοιχα πρωτόκολλα.

Η Επιτροπή θεωρεί ότι είναι σημαντικό για τις δικαιούχες εταιρείες που καλύπτονται από τα προγράμματα αναδιάρθρωσης να εντείνουν τη διαδικασία αναδιάρθρωσης το 2005 και 2006 έτσι ώστε να μπορέσουν να επανορθώσουν τις καθυστερήσεις που συσσωρεύτηκαν το προηγούμενο έτος κατά την εφαρμογή των επιχειρησιακών τους σχεδίων. Ιδιαίτερη προσοχή θα πρέπει να δοθεί στις επενδύσεις που είναι αναγκαίες για την προώθηση των πωλήσεων προϊόντων υψηλότερης προστιθέμενης αξίας, ώστε να αυξηθούν τα έσοδα. Οι προσπάθειες για τη μείωση κόστους και βελτίωσης της απόδοσης πρέπει να συνεχιστούν. Επιπλέον, οι αρχές καλούνται να ολοκληρώσουν με επιτυχία τις υπόλοιπες ιδιωτικοποιήσεις.

Η Επιτροπή θα συνεχίσει να παρακολουθεί εκ του σύνεγγυς τη διαδικασία αναδιάρθρωσης και ιδίως αυτούς τους τομείς στους οποίους εντοπίστηκαν καθυστερήσεις και θα ενημερώνει σχετικά στις μελλοντικές της εκθέσεις προόδου.

Όπως και στην προηγούμενη έκθεσή της προόδου, η Επιτροπή επαναλαμβάνει ότι οι διατάξεις των πρωτοκόλλων ορίζουν σαφώς ότι, εκτός από τις ενισχύσεις που προβλέπονται στο πρωτόκολλο, καμία περαιτέρω κρατική ενίσχυση δεν πρέπει να χορηγηθεί από την Τσεχική Δημοκρατία ή από την Πολωνία για την αναδιάρθρωση της εθνικής χαλυβουργίας τους. Τυχόν πρόσθετη ενίσχυση αναδιάρθρωσης σε δικαιούχες επιχειρήσεις που περιλαμβάνονται στο πρωτόκολλο, ή σε τυχόν άλλη εταιρεία που δεν καλύπτεται από τα προγράμματα αναδιάρθρωσης, είναι ασυμβίβαστη με τη συνθήκη προσχώρησης. Η Επιτροπή έχει ήδη σε δύο περιπτώσεις λάβει τα αναγκαία μέτρα για να επαληθεύσει εάν έχει χορηγηθεί παράνομα τυχόν κρατική ενίσχυση και εάν χρειάζεται να ανακτηθεί[7].

[1] ΕΕ L 236 της 23.9.2003 σ. 934

[2] ΕΕ L 236 της 23.9.2003 σ. 948

[3] COM(2004)443 τελικό

[4] Πηγές : IISI και Ευρωπαϊκή Στατιστική Υπηρεσία (Eurostat)

[5] Για περισσότερες πληροφορίες βλέπε την απόφαση που διατίθεται δημοσίως στην ακόλουθη διεύθυνση του διαδικτύου: http://europa.eu.int/comm/competition/state_aid/decisions/n600_2004/en.pdf.

[6] Συναλλαγματική ισοτιμία PLN/ευρώ 4,6595 (μέσος όρος Δεκεμβρίου 2003)

[7] Η Επιτροπή αποφάσισε στις 19 Μαΐου του 2004 να κινήσει επίσημη διαδικασία βάσει του άρθρου 88 παράγραφος 2 της συνθήκης ΕΚ όσον αφορά ενίσχυση αναδιάρθρωσης που χορηγήθηκε στη Huta Czestochowa, επιχείρηση παραγωγής χάλυβα της Πολωνίας που δεν περιλαμβάνεται στο παράρτημα 1 του πρωτοκόλλου 8 (υπόθεση C20/04 ex NN 25/2004 ΕΕ C 204 της 12.8.2004, σ. 6). Επιπλέον, η Επιτροπή, στις 14 Δεκεμβρίου 2004, αποφάσισε να κινήσει άλλη επίσημη διαδικασία όσον αφορά ενίσχυση αναδιάρθρωσης στην επιχείρηση Třinecké Železárny, τσεχική επιχείρηση παραγωγής χάλυβα που δεν περιλαμβάνεται στον κατάλογο του παραρτήματος 1 του πρωτοκόλλου 2 (υπόθεση C45/04 ΕΕ C 22 της 27.1.2005).